Jong boer onder lem ná kleinhoewe-aanval | Maroela Media
Matthew Joubert, die jong boer wat verlede week op 'n kleinhoewe buite Pretoria geskiet is, moes Maandag sy 20ste verjaardag vier, steeds met 'n koeël wat in sy borskas vassit en baie pyn veroorsaak.
"Hy het sy verjaardag baie rustig gevier. Hy het nog baie pyn en moet rustig wees, so hy boer maar in sy kamer of voor die televisie," het Nicky Joubert (50), Matthew se ma, Dinsdag aan Maroela Media gesê.
Matthew is verlede Maandag omstreeks 19:00 op sy gesin se kleinhoewe buite Cullinan, oos van Pretoria, geskiet. Matthew en sy ouer broer, Gideon (23), boer daar met inheemse bokke terwyl hul pa, Gideon (51), as konsultant vir 'n IT-maatskappy werk.
'n Onbekende aantal aanvallers het weggekruip en hom uit die bloute in die bors geskiet toe hy die duiwehok gaan toemaak het. Hy het teruggehardloop na die huis waar hy voor sy ouers inmekaargesak het.
Matthew is na 'n private hospitaal in die noorde van die stad gehaas en is 'n dag later ontslaan.
Volgens Nicky het 'n dokter daar gesê hulle kan nie die koeël uithaal nie, want dit sit in sy bors in die senuwees van sy ribbe vas. Matthew se ouers is glo ingelig as die dokters die koeël verwyder, kan hy dalk die gebruik van sy linkerarm verloor.
Hy is verlede Woensdag vir 'n tweede mening na 'n chirurg wat Vrydag probeer het om die koeël, wat sowat 5 mm onder die vel was, onder lokale verdowing te verwyder.
"Die prosedure was ongelukkig onsuksesvol aangesien die glibberige koeël bly rondskuif het. Ons is verwys na 'n chirurg by die Zuid-Afrikaans-hospitaal wat die koeël Woensdag onder narkose gaan verwyder. Die koeël bly nou rondskuif en is nou naby sy long. Die koeël moet nou uitkom sodat hy weer kan aangaan met sy lewe."
Nicky het gesê polisiebeamptes het onderneem om tydens die operasie gereed te staan sodat die koeël as bewysstuk ingedien word sodra dit verwyder is.
Die Cullinan-polisie ondersoek 'n saak van poging tot moord. Niemand is nog in verband met die voorval in hegtenis geneem nie.